Дауэдапщэхэм я гуIэфIтещIэж
КъБР-м и Къэралыгъуэм и махуэм екIуэкIа дауэдапщэхэм я гуIэфIтещIэжт ЗэгурыIуэныгъэм и утыкум пщыхьэщхьэм къыщызэрагъэпэща махуэшхуэ концертыр.
Хабзэ дахэм, щIыуэпс телъыджэм я жьэгуу къалъытэ ди республикэм и къэралыгъуэм и илъэс бжыгъэ дахэр къыддагъэлъэпIэну къытхуеблэгъат УФ-м и Президентым и полномочнэ лIыкIуэу КИФЩI-м щыIэ Белавенцев Олег, Абхъазым и Президент Хаджимбэ Рауль, УФ-м щэнхабзэмкIэ и министрым и япэ къуэдзэ Аристархов Владимир, Санкт-Петербург и вице-губернатор Мовчан Сергей зи унафэщI гупыр, Адыгэ, Къэрэшей-Шэрджэс, Ингуш, Дагъыстэн республикэхэм, Ставрополь крайм, нэгъуэщI щIыналъэхэми къикIа хьэщIэ лъапIэхэр.
Урысейм и цIыхубэ артист Темыркъан Борис зи дирижёр нэхъыщхьэ Къэбэрдей-Балъкъэр симфоние оркестрым пшыхьыр къызэIуиха иужь, республикэм и Iэтащхьэ КIуэкIуэ Юрий къызэхуэсахэм хъуэхъу псалъэкIэ захуигъэзащ. Илъэс 95-м къриубыдэу зыIэрыдгъэхьа ехъулIэныгъэхэм, зэфIэкIхэм, щIыналъэм и цIыху пажэхэм тепсэлъыхьащ ар.
Iуэхугъуэ гуапэ зыбжанэ щагъэлъапIэ махуэм — фокIадэм и 1-м — ирихьэлIэу Къэбэрдей-Балъкъэрым щыпсэухэм Къэбэрдей уэрамым и лъэсрызекIуэ Iыхьэр, «Налшык» псыутхыр, КъБКъУ-м и медицинэ факультетымрэ колледжымрэ зэдай унэщIэр, Олимп щIыхьым и аллеер тыгъэ хуащIащ. Олимп джэгухэм лъэпкъыр, къэралыр дыщызыгъэгушхуа, ди щхьэр лъагэу щыдэзыгъэлъагъужахэу — Шыхъуэ Борис, Къардэн Мурат, Тау Хьэсэнбий, Хъущт Аслъэнбэч, Курамагомедов Заур, Джэду Iэниуар, Мудрэн Беслъэн сымэ, — утыкум кърашэри щагъэлъэпIащ. ЩIалэхэм я зэфIэкI лъагэм папщIэ «Къэбэрдей-Балъкъэр Республикэм и пащхьэм щиIэ фIыщIэм папщIэ» медалхэр зэрыхуагъэфэщар, Олимп щIыхьым и аллее къызэрызэIуахар щыжаIащ абы. Езы лIыхъужьхэр къыщыпсалъэм я ехъулIэныгъэхэр къадэзыгуэш псоми фIыщIэ хуащIащ.
— Республикэр нэрылъагъуу йофIакIуэ, зеужь. Дунейпсо утыкум къыщацIыхуа спортсмен лъэрызехьэ гуп диIэщ, абыхэм я лъэужьыр зыхун щIэблэ къазэрыщIэувэнуми шэч къытесхьэркъым. Унагъуэхэм — мамырыгъэрэ зэгурыIуэрэ, цIыхугухэм — гуапагъэрэ зэхэщIыкIрэ илъыну сыфхуохъуахъуэ, — захуигъэзащ Шыхъуэ Борис къызэхуэсахэм.
— Дэ Борис гъуэгугъэлъагъуэу диIащ, абы куэдрэ дыдэплъейрт, сыщогуфIыкI абы и ехъулIэныгъэм и къыпыщакIуэу сызэрыщытым. ТекIуэныгъэм и мыхьэнэр зэман гуэр дэкIа иужьщ къыщыбгурыIуэр. Ди зэфIэкIым щыгуфIыкIахэм фIыщIэ яхуэсщIыну сыхуейщ, дэ фыкъызэрыткъуэтыр сытым щыгъуи зыхэтщIэрт. Спортым хыхьэну мурад зыщIа ныбжьыщIэхэр фыкъимыкIуэт, къыхэфхам фыхуэпэж, шэч къызытевмыхьэжи, ехъулIэныгъэр фи Iэрылъхьэщ, — къыхигъэщащ Къардэн Мурат.
Республикэм къыщыхуащIа пщIэм, кърата дамыгъэ лъапIэм зэрыщыгуфIыкIар, ар зылъэгъуа щIэблэм спортым хуаIэ лъагъуныгъэр нэхъыбэ хъуну зэрыщыгугъыр къыхигъэщащ КъБР-м спортымкIэ и министр Хъущт Аслъэнбэч.
«Кабардинка», «Терские казаки», «Каллисто», «Вагъуэ цIыкIу» къэфакIуэ гупхэм, Нэхущ Чэрим, Текуев Амур сымэ, нэгъуэщIхэми махуэшхуэм кърихьэлIахэм гукъыдэжрэ дэрэжэгъуэрэ иратащ. къызэхуэсахэр псом хуэмыдэу щыгуфIыкIащ къэралым щыцIэрыIуэ «Белый орёл» уэрэджыIакIуэ гупым.
Джэгур уджкIэ зэхуащIыжмэ, махуэшхуэр хьэрэкIытIэкIэ яухыж хабзэщ. Концерт нэужьым жэщ уафэм дакъикъипщIым щIигъукIэ къыщыбла хьэрэкIытIэ щхъуэкIэплъыкIэхэм уи гур хагъахъуэрт. Быдэу си фIэщ мэхъу сэ схуэдэу а утыкум ита куэд республикэм и ефIэкIуэныгъэм зэрыхуэхъуэхъуар. Тхьэм къытлъигъэс!
Щомахуэ Залинэ.
Сурэтхэр Къарей Элинэ трихащ.
